रायपुर: छत्तीसगढ़ के दंतेवाड़ा जिले में नक्सलियों के हमले में दो पुलिसकर्मी शहीद हो गए और दूरदर्शन के एक कैमरामैन की मौत हो गई. इस घटना में दो जवान भी घायल हो गए. पुलिस ने ये जानकारी दी है. कैमरामैन की पहचान अच्युतानंद साहू के रूप में हुई है. साहू दूरदर्शन दिल्ली में काम करते थे. उनकी टीम छत्तीसगढ़ में होने वाले विधानसभा चुनाव को कवर करने गई हुई थी. इस मौके पर डीआईजी पी. सुंदरराज ने कहा, ‘आज हमारी टीम गश्त के लिए निकली थी, तभी अरनपुर में नक्सलियों ने हमला कर दिया. इसमें हमारे दो सुरक्षाकर्मी शहीद हो गए और दूरदर्शन के एक कैमरामैन की मौत हो गई. दो अन्य सुरक्षाकर्मी घायल हुए हैं.’ सुंदरराज ने आगे कहा, ‘इस हमले में छत्तीसगढ़ पुलिस का एक उपनिरीक्षक रुद्र प्रताप सिंह और एक सहायक आरक्षक मंगलु शहीद हो गए तथा दिल्ली दूरदर्शन के कैमरामैन अच्युतानंद साहू की मृत्य हो गई. वहीं दो पुलिसकर्मी आरक्षक विष्णु नेताम और सहायक आरक्षक राकेश कौशल घायल हो गए. दूरदर्शन के दो अन्य मीडियाकर्मी सुरक्षित हैं.’